Reddet ut etter 60 timer: - Et mirakel
Den tre år gamle jenta ble gravd ut med hender og spader.  Redningsmannskapene hadde nesten mistet håpet om å finne noen flere i live da de oppdaget den lille jenta i jordmassene. – Et barns evne til å overleve er vanligvis mindre enn voksne sitt. Men barnet overlevde, sier Edward Macapili, talsperson for de lokale beredskapsmyndighetene til nyhetsbyrået AFP. – Det er et mirakel, fortsetter han. Hun hadde ingen synlige skader, og ble sendt videre til sykehus. Treåringen er én av mange som ble tatt av jordskredet som dro med seg både hus og kjøretøy da det torsdag kveld rammet Masara på øya Mindanao, sør på Filippinene. 54 døde Søndag opplyste myndighetene at dødstallet har steget til 54, mens 32 er skadet. I tillegg er over 60 personer fortsatt savnet.  Over 300 mennesker har vært involvert i redningsarbeidet, skriver Reuters.  Bekymring for flere skred stanset midlertidig leteaksjonen, men søndag er arbeidet gjenopptatt.  – Redningsteamet gjør sitt beste, selv om det er veldig vanskelig, sier en talsperson i beredskapsmyndighetene. Ifølge Reuters er over 1100 lokale familier evakuert. Utsatt for naturkatastrofer  Området har de seneste ukene vært rammet av et kraftig regnvær, som har utløst både flom og jordskred.  FN-sambandet opplyser på sine sider at Filippinene rammes regelmessig av tyfoner og kraftige tropiske stormer som kan ha vindstyrke på over 200 km/t.  Øystaten som ligger langs en bue med intens seismisk og vulkansk aktivitet, er et av verdens mest utsatte land for naturkatastrofer - som blant annet jordskred og jordskjelv.  I januar ble det meldt om jordskjelv fra provinsen Sarangani på Filippinene, med en styrke på 6, 8 og 7. 
Jordskred rammet Masara på øya Mindanao i Filippinene torsdag kveld Det er rapportert om 54 døde og 63 savnede En tre år gammel jente ble funnet i live etter 60 timer Området er et av de mest utsatte for naturkatastrofer